# LogoGTFNEWPREŠOVSKÁ UNIVERZITA V PREŠOVE

# Gréckokatolícka teologická fakulta

## Ulica biskupa Gojdiča 2, 080 01 Prešov

## 

tel.: *00421 51 77 25 166, 0904 738 416, 0905 388 824*  fax: *00421 51 77 33 840*

web: *www.unipo.sk/greckokatolicka-teologicka-fakulta,* e-mail: [*gtfpu@unipo.sk*](mailto:gtfpu@unipo.sk)

V Prešove, 14. marca 2025

**Vážený pán**

**Dr. h. c. prof. PhDr. Peter Kónya, PhD.**

**Rektor PU v Prešove**

**Ulica 17. novembra č. 15**

**080 01 Prešov**

**Vec: Návrh na udelenie zlatej medaily**

Vážený pán rektor,

v zmysle *Zásad udeľovania čestných titulov a ocenení na Prešovskej univerzite v Prešove* *čl. 9*, **navrhujem udelenie zlatej medaily** za Gréckokatolícku teologickú fakultu Prešovskej univerzity v Prešove **doc. PhDr. Jaroslavovi Coraničovi, PhD.**

Pán doc. PhDr. Jaroslav Coranič, PhD. svojou viacročnou vedeckou, výchovno-vzdelávacou a administratívnou prácou prispel k zvýšeniu vedeckého a vzdelávacieho kreditu Gréckokatolíckej teologickej fakulty Prešovskej univerzity v Prešove v domácom i medzinárodnom kontexte.

***Zdôvodnenie*:**

Doc. PhDr. Jaroslav Coranič, PhD. pôsobí na GTF PU v Prešove od roku 2003. Od roku 2007 až do súčasnosti zastával viacero riadiacich funkcií na fakulte: vedúci Katedry historických vied (2007 – 2023), prodekan pre vedeckú a vzdelávaciu činnosť a akreditáciu (2007 – 2015), poverenie vykonávania funkcie dekana (2015), prodekan pre vzdelávaciu činnosť, akreditáciu a hodnotenie kvality (2015 – súčasnosť).

Pod jeho vedením bol na Gréckokatolíckej teologickej fakulte úspešne zvládnutý proces akreditácií v rokoch 2007 – 2008, 2013 – 2014 a 2021 – 2022. Podobne je potrebné vyzdvihnúť aj jeho prínos pri úspešnom procese tzv. vatikánskej akreditácie v rokoch 2012 – 2014, na základe ktorého bola Gréckokatolícka teologická fakulta PU v Prešove Kongregáciou ( v súčasnosti Dikastériom) pre katolícku výchovu zaradená medzi tzv. cirkevné fakulty, ktoré sú afiliované pod týmto dikastériom.

Odborne sa doc. PhDr. Jaroslav Coranič, PhD. venuje slovenským dejinám (ako absolvent študijných programov slovenské dejiny, resp. história), patrí k slovenským odborníkom v oblasti slovenských cirkevných dejín, predovšetkým dejín gréckokatolíckej cirkvi.

Počas doterajšej vedecko-pedagogickej činnosti prispel k rozvoju fakulty a univerzity a k zvyšovaniu ich úrovne v celoštátnom ako aj medzinárodnom rozmere. Potvrdzujú to jeho početné publikačné výstupy na vysokej medzinárodnej úrovni, organizovanie mnohých medzinárodných a domácich vedeckých a odborných podujatí, riešenie viacerých vedecko-výskumných a vzdelávacích projektov, ako aj participácia na vzniku a činnosti Ústavu dejín a kultúry Gréckokatolíckej cirkvi na Slovensku.

Výsledky svojej vedeckej činnosti publikuje v renomovaných časopisoch, je autorom viacerých monografií a knižných publikácií, vysokoškolských učebníc, príp. skrípt pre študentov študijných programov Európske štúdia, resp. Katolícka teológia. Je autorom a spoluautorom vyše 170 vedeckých a odborných publikácií. Vedeckú bonitu p. docenta potvrdzujú publikačné výstupy vo viacerých indexovaných vedeckých časopisoch. Z týchto je možné vyzdvihnúť predovšetkým štúdiu pojednávajúcu o likvidácii Gréckokatolíckej cirkvi v komunistickom Československu v rokoch 1948 – 1950, ktorá vyšla v prestížnom vydavateľstve Cambridge University Press v časopise Journal of ecclesiastical history.

Pod editorstvom docenta Jaroslava Coraniča vychádza na GTF PU v Prešove od roku 2008 niekoľkozväzková edícia pod názvom Gréckokatolícka cirkev na Slovensku vo svetle výročí. V roku 2013 bol iniciátorom a následne aj spoluautorom ďalšej historickej edície s názvom Dejiny Gréckokatolíckej cirkvi na Slovensku, ktorej vydavateľom je Prešovské gréckokatolícke arcibiskupstvo.

Pod jeho vedením ukončilo doktorandské štúdium obhájením dizertačnej práce sedem absolventov, v súčasnosti vedie troch doktorandov.

Vo výraznej miere sa ako prodekan pre vzdelávaciu činnosť a akreditáciu zaslúžil o rozvoj viacerých realizovaných študijných programov na GT PU v Prešove. V súčasnosti je OZŠP (garantom) bakalárskeho študijného programu Európske štúdiá v odbore Historické vedy, členom garančnej zostavy magisterského študijného programu Európske štúdiá (Historické vedy), ako aj doktorandského študijného programu Európske religionistické a interkultúrne štúdiá (Historické vedy).

Pán docent aktívne rozvíja spoluprácu vo vedecko-výskumnej oblasti s viacerými zahraničnými inštitúciami, ako napríklad: Teologickou fakultou Jihočeskej univerzity v Českých Budějoviciach, Teologickou fakultou Karlovej univerzity v Prahe, Inštitútom cirkevnej histórie na Ukrajinskej katolíckej univerzite vo Ľvove alebo Fakultou Histórie a medzinárodných vzťahov na Užhorodskej národnej univerzite v Užhorode.

Z viacerých doterajších ocenení a vyznamenaní nominanta možno uviesť udelenie Ceny rektora Prešovskej univerzity v rokoch 2009, 2012, 2013, 2015 a v roku 2021. V roku 2015 sa stal držiteľom bronzovej medaily Prešovskej univerzity a v roku 2017 Pamätnej striebornej medaily Prešovskej univerzity. V roku 2018 mu bola udelená Pamätná medaila Prešovského gréckokatolíckeho arcibiskupstva, v roku 2019 získal Striebornú medailu Prešovskej univerzity. V roku 2021 bol ocenený Pamätnou medailou Teologickej fakulty Jihočeskej univerzity v Českých Budějoviciach a v roku 2023 získal Pamätnú medailu dekana Gréckokatolíckej fakulty PU v Prešove.

Svojimi aktivitami sa doc. PhDr. Jaroslav Coranič, PhD. zaslúžil o rozvoj, dobré meno a prezentáciu Gréckokatolíckej teologickej fakulty Prešovskej univerzity. Na základe vyššie uvedených skutočností navrhujem oceniť túto jeho činnosť, a preto predkladám tento návrh na udelenie zlatej medaily za významný prínos pre rozvoj univerzity.

doc. ThDr. Peter Tirpák, PhD.

dekan